EL Επίσημη Εφημερίδα της Ευρωπαϊκής Ένωσης C 128/19

Δημοσίευση αίτησης σύμφωνα με το άρθρο 6 παράγραφος 2 του κανονισμού (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2007/C 128/08)

Η παρούσα δημοσίευση παρέχει το δικαίωμα ένστασης κατά την έννοια του άρθρου 7 του κανονισμού (ΕΚ) αριθ. 510/2006 του Συμβουλίου (1). Η δήλωση ένστασης υποβάλλεται στην Επιτροπή εντός εξαμήνου από την ημερομηνία της παρούσας δημοσίευσης.

ΣΥΝΟΨΗ

ΚΑΝΟΝΙΣΜΟΣ (ΕΚ) ΑΡΙΘ. 510/2006 ΤΟΥ ΣΥΜΒΟΥΛΙΟΥ

«TINCA GOBBA DORATA DEL PIANALTO DI POIRINO»

ΑΡΙΘ. ΕΚ: IT/PDO/005/0357/03.08.2004

ΠΟΠ ( Χ ) ΠΓΕ ( )

Στο παρόν συνοπτικό δελτίο περιέχονται, για ενημερωτικούς λόγους, τα κύρια σημεία των προδιαγραφών.

1. Αρμόδια υπηρεσία στο κράτος μέλος:

Όνομα: Ministero delle Politiche agricole e forestali Διεύθυνση: Via XX Settembre, 20 I-00187 Roma Τηλ.: (39) 06 481 99 68 Φαξ: (39) 06 42 01 31 26 E-mail: qpa3@politicheagricole.it

2. Oμάδα:

Όνομα: Associazione produttori della tinca gobba dorata del pianalto di Poirino Διεύθυνση: Via Cesare Rossi, 5 I-0046 Poirino (TO) Τηλ.: (39) 011 945 01 14 Φαξ: (39) 011 945 02 35 E-mail: — Σύνθεση: Παραγωγοί/μεταποιητές ( X ) Λοιποί ( )

3. Τύπος προϊόντος:

Κλάση 1.7: Νωπά ψάρια, μαλάκια και μαλακόστρακα και προϊόντα αυτών.

4. Προδιαγραφές:

[σύνοψη των απαιτήσεων του άρθρου 4 παράγραφος 2 του κανονισμού (ΕΚ) αριθ. 510/2006]

4.1. Ονομασία: «Tinca Gobba Dorata del Pianalto di Poirino».

4.2. Περιγραφή: Η ονομασία «Tinca Gobba Dorata del Pianalto di Poirino »δηλώνει τα νωπά, δηλαδή μη μεταποιημένα, ψάρια του είδους γλήνι (Tinca tinca) που έχουν εκτραφεί, δηλαδή γεννηθεί και αναπτυχθεί, στη γεωγραφική περιοχή που οριοθετείται στην επόμενη παράγραφο 4.3. και τα οποία παρουσιάζουν τα ακόλουθα μορφολογικά χαρακτηριστικά:

Όψη: χρώμα χρυσοκίτρινο, ράχη κυρτή και κυφή.

Δέρμα: έντονο, στιλπνό και φωτεινό χρώμα γκρι γραφίτη ή πράσινο οπαλίου στη ράχη και χρυσοκίτρινο στα πλευρά· το πάχος του δέρματος πρέπει να είναι ελάχιστο και να μην υπερβαίνει το 1 mm, ενώ τυχόν σημάδια, βλάβες ή εκδορές του δέρματος είναι αποδεκτά εφόσον έχουν επουλωθεί ή οφείλονται αποκλειστικά στην αλίευση ή τη θήρευση.

Βλέννα του δέρματος: διαφανής ή καλά προσκολλημένη στο δέρμα, αντιληπτή μόνο με την αφή.

Μάτι: λαμπερό, ζωντανό, φωτεινό, κυρτό, κερατοειδής διαφανής και κόρη μαύρη, βολβός πορτοκαλοκίτρινος.

Βράγχια: χρώμα έντονο ερυθρό ή ρόδινο, υγρά και χωρίς βλέννα, ιλύ, παράσιτα ή ξένα σώματα γενικώς.

Λέπια: προσκολλημένα στο δέρμα, διαυγή, ιριδίζοντα, χρυσίζοντα.

Σώμα: σκληρό και σφικτό, ελαφρώς ελαστικό, με αντίσταση στην αφή, όχι πλαδαρό ή άτονο.

Οσμή: ήπια, με άρωμα γλυκού νερού, όχι δριμεία ή δυσάρεστη και δυνατή όσο του ψαριού, καθόλου βούρκου ή χόρτου ή οργανικών ουσιών.

Εντόσθια: ελαφρώς διογκωμένα, στιλπνά και λεία με μαργαρώδη απόχρωση, χωρίς να είναι συρρικνωμένα ή άτονα, χωρίς δυσάρεστη ή αηδιαστική οσμή και χωρίς καθόλου οσμή βούρκου ή χόρτου.

Περιτόναιο: διαφανές, λαμπερό, άοσμο και προσκολλημένο στη σάρκα.

Μυώδης ιστός: ελαστικός και σφικτός, χρώματος γενικώς λευκορόδινου και ερυθρού στους μύες των πτερυγίων, και οπωσδήποτε χωρίς οσμή βούρκου ή χλόης.

Όσον αφορά τα οργανοληπτικά χαρακτηριστικά, η σάρκα του «Tinca Gobba Dorata del Pianalto di Poirino »είναι τρυφερή, μαλακή, αρκετά συμπαγής, χωρίς λίπος και επομένως χωρίς δυσάρεστες γεύσεις και οσμές όπως βούρκου, ιλύος ή χόρτου· έχει γεύση ψαριού ήπια και λεπτή, όχι έντονη όπως αυτή του ψαριού της θάλασσας.

4.3. Γεωγραφική περιοχή: Τα εδάφη των κοινοτήτων του Poirino (TO), Isolabella (TO), Cellarengo (AT), Pralormo (TO), Ceresole d'Alba (CN) περιλαμβάνονται εξ ολοκλήρου στη ζώνη παραγωγής. Περιλαμβάνονται εν μέρει στη ζώνη παραγωγής οι κοινότητες Carmagnola, Villastellone, Santenna, Riva presso Chieri, Bandissero d'Alba, Montà d'Alba, Montaldo Roero, Monteu Roero, Pocapaglia, Sanfrè, S.Stefano Roero, Sommariva del Bosco, Sommaria Perno, e Dusino S. Michele, Valfenera, Bottigliera D'Asti, S.Paolo Solbrito, Villanova d'Asti.

4.4. Απόδειξη προέλευσης: Κάθε φάση της παραγωγικής διαδικασίας θα παρακολουθείται καταγράφοντας, για κάθε μία χωριστά, τα εισερχόμενα και τα εξερχόμενα προϊόντα. Το γεγονός αυτό, σε συνδυασμό με την καταγραφή, σε ειδικούς καταλόγους τους οποίους θα διαχειρίζεται ο οργανισμός ελέγχου, των ιχθυοστασίων και των παραγωγών, καθώς και με την τήρηση αρχείων παραγωγής και τη δήλωση των παραγόμενων ποσοτήτων διασφαλίζει την ιχνηλασιμότητα του προϊόντος. Ο οργανισμός ελέγχου θα υποβάλλει κάθε φυσικό ή νομικό πρόσωπο εγγεγραμμένο στους καταλόγους αυτούς στον έλεγχο που προβλέπεται από τις προδιαγραφές παραγωγής και το σχετικό πρόγραμμα ελέγχου.

4.5. Μέθοδος παραγωγής: Τα ιχθύδια, που είναι εμβυθισμένα στις εγκαταστάσεις ιχθυοκαλλιέργειας, ακόμη και μαζί με γεννήτορες και γλήνια μεσαίου μεγέθους, αφήνονται να αναπτυχθούν μέχρι να φτάσουν στο επιθυμητό μέγεθος. Η Tinca Gobba del Pianalto di Poirino εκτρέφεται αυστηρά σε μονοκαλλιέργεια. Τα παραγόμενα μεγέθη ποικίλλουν από τον γόνο για αναγέννηση του πληθυσμού έως τους γεννήτορες, και τα ψάρια για κατανάλωση. Το γλήνι εκτρέφεται σε ιχθυοστάσια από άργιλο, υφιστάμενα ή νέα, εντός της οριοθετημένης περιοχής. Η παροχή ύδατος εξασφαλίζεται από:

βρόχινα ύδατα,

επιφανειακά ύδατα,

υπόγεια ύδατα, γενικώς με άντληση από τον υδροφόρο ορίζοντα.

Επιπλέον των ιχθυοστασίων από άργιλο που χρησιμοποιούνται ήδη, είναι δυνατή η κατασκευή νέων ταμιευτήρων, επίσης από άργιλο, εφόσον λαμβάνεται μέριμνα να μην αλλοιωθούν τα χρωματικά χαρακτηριστικά της tinca gobba dorata· για το λόγο αυτό δεν είναι αποδεκτά τα ιχθυοστάσια που είναι πλήρως στεγανοποιημένα με τεχνητά μέσα τρόπο ή κατασκευασμένα από άλλο υλικό εκτός από άργιλο του Pianalto. Για να αποφευχθούν μορφές ρύπανσης οφειλόμενες σε καλλιεργητικές πρακτικές που εφαρμόζονται στα γειτονικά εδάφη, τα ιχθυοστάσια περιβάλλονται από ζώνη χόρτου ελάχιστου πλάτους 5 μέτρων. Σε αυτή την προστατευτική ζώνη απαγορεύεται η χρήση ζιζανιοκτόνων. Για την παραγωγή του γόνου είναι αποδεκτή η επιλογή και η διασταύρωση των γεννητόρων. Είναι αποδεκτή τόσο η φυσική όσο και η τεχνητή αναπαραγωγή. Η διατροφή των εκτρεφόμενων ψαριών ενισχύεται με πρακτικές φυσικού εμπλουτισμού των δεξαμενών για την παραγωγή ζωοπλαγκτόν με σκοπό την τροφοληψία και την ανάπτυξη των ιχθυδίων. Στη συνέχεια, κατά την περίοδο πάχυνσης, επιτρέπεται η χρήση συμπληρωμάτων διατροφής, τα οποία όμως δεν προέρχονται από κρεατάλευρα ούτε από γενετικώς τροποποιημένους οργανισμούς και των οποίων η περιεκτικότητα σε πρωτεΐνες, δεόντως κατανεμημένη μεταξύ πρωτεϊνών ζωικής και φυτικής προέλευσης, δεν υπερβαίνει το 45 % κατά βάρος. Οι υποψήφιοι παραγωγοί της ΠΟΠ «Tinca Gobba Dorata del Pianalto di Poirino »οφείλουν να τηρούν αυστηρά τις προδιαγραφές που έχουν κατατεθεί στην ΕΕ. Οι εργασίες συσκευασίας πρέπει να εκτελούνται εντός της οριοθετημένης περιοχής που αναφέρεται στο σημείο 4.3. ώστε να διασφαλίζονται η ιχνηλασιμότητα και ο έλεγχος του προϊόντος, λαμβάνοντας ιδίως υπόψη τον εξαιρετικά ευαλλοίωτο χαρακτήρα και την ευαισθησία των αλιευμάτων, προκειμένου να αποφευχθεί η μόλυνση και να εξασφαλιστεί η διατήρηση των οργανοληπτικών και ποιοτικών χαρακτηριστικών.

4.6. Δεσμός: Η «Tinca Gobba Dorata del Pianalto di Poirino», αντιθέτως από αντίστοιχα προϊόντα άλλων γεωγραφικών περιοχών, δεν έχει γεύση και οσμή «βούρκου »ή «χόρτου »και έχει τρυφερή σάρκα. Αυτή η ιδιαιτερότητα καθορίζεται άμεσα από τον παραδοσιακό τρόπο διαχείρισης των εγκαταστάσεων ιχθυοκαλλιέργειας στο Pianalto di Poirino. Αυτές διακρίνονται από άλλα παρόμοια περιβάλλοντα επειδή ο λασπώδης πυθμένας τους δεν σχηματίζεται με συνεχή τρόπο και οι συνθήκες του υδάτινου όγκου παρουσιάζουν μεγάλη ποικιλία για μεγάλο διάστημα της παραγωγικής εποχής, παρεμποδίζοντας τη δημιουργία ευνοϊκών συνθηκών για την φυτοπλαγκτονική άνθηση («bloom»).

Έτσι εξηγείται γιατί στις εγκαταστάσεις ιχθυοκαλλιέργειας του Pianalto di Poirino, που χρησιμοποιούνται αποκλειστικά για την εκτροφή γληνιών, σπανίως αναπτύσσονται σταθεροί και πυκνοί πληθυσμοί κυανοφυκών και, επομένως, γιατί η σάρκα των ψαριών δεν αποκτά αυτή τη χαρακτηριστική οσμή την οποία, δικαιολογημένα, οι Γάλλοι ονομάζουν «limon», δηλαδή λάσπη.

Το υψίπεδο Pianalto di Porino είναι απομονωμένο από τα επιφανειακά ύδατα που κατεβαίνουν από τις Άλπεις, ο δε υδροφόρος ορίζοντας βρίσκεται κάτω από τη ζώνη κατάκλυσης· οι βροχοπτώσεις είναι αραιές (700 mm/έτος), ενώ οι περιορισμένες διαστάσεις της λεκάνης απορροής έχουν ως αποτέλεσμα να διοχετεύονται γρήγορα τα ύδατα απορροής προς την κοιλάδα. Η ιδιαίτερη αργιλώδης και ελαφρώς κυματοειδής δομή του Altopiano di Poirino είναι κατάλληλη για τη φυσική συγκράτηση των επιφανειακών υδάτων· οι κάτοικοι πραγματοποίησαν επεμβάσεις στο έδαφος, κατασκευάζοντας φράγματα για άρδευση τα οποία προσαρμόστηκαν ιδανικά στην εκτροφή των γληνιών. Το αγροτικό τοπίο χαρακτηριζόταν και εξακολουθεί να χαρακτηρίζεται από μεγάλο αριθμό μικρών και μεγάλων εγκαταστάσεων ιχθυοκαλλιέργειας, που συχνά γειτνιάζουν με κατοικίες και οικισμούς. Στους ταμιευτήρες αυτούς παραδοσιακά εκτρέφονται γλήνια, είτε ως πρόσθετη πηγή πρωτεϊνών είτε ως εμπορεύσιμο προϊόν. Στο παρελθόν, οι ταμιευτήρες χρησιμοποιούνταν συγχρόνως ως κοιλώματα αργίλου, για το πότισμα των ζώων, για άρδευση και πολλές άλλες χρήσεις· το νερό παρέμενε στάσιμο καθόλη τη διάρκεια του έτους και, παρά το οργανικό φορτίο του, τις μεγάλες διακυμάνσεις της στάθμης του, της περιεκτικότητάς του σε οξυγόνο και της θερμοκρασίας, επέτρεπε ωστόσο την επιβίωση των γληνιών, καθώς αυτά προσαρμόζονται καλύτερα από κάθε άλλο ψάρι στις οριακές αυτές συνθήκες. Το μεγαλύτερο τμήμα των εγκαταστάσεων ιχθυοκαλλιέργειας βρίσκεται στο έδαφος της κοινότητας Poirino, πολλές άλλες όμως, επί συνόλου 400 περίπου ταμιευτήρων, είναι κατανεμημένες σε όλο το Pianalto, προσδίδοντας στο τοπίο χαρακτηριστική όψη. Στα γλήνια που προέρχονται από τις ιχθυοκαλλιέργειες του Pianalto di Poirino δεν παρατηρείται αυτή η γεύση βούρκου, λιγότερο ή περισσότερο έντονη, που συνήθως χαρακτηρίζει τη σάρκα των γληνιών που προέρχονται από ορυζώνες ή ποτάμια και λίμνες τα οποία βρίσκονται σε εδάφη λιγότερο ευνοϊκά από αυτά του Pianalto. Αυτοί οι ιδιαίτεροι εδαφοκλιματολογικοί παράγοντες, σε συνδυασμό με τη μακρόχρονη παράδοση μεθόδων παραγωγής, προσδίδουν στην Tinca Gobba Dorata del Pianalto di Poirino ιδιαίτερα χαρακτηριστικά, που την καθιστούν προϊόν μοναδικό στο είδος του. Το εξαιρετικό αυτό τυπικό προϊόν καταναλώνεται συνήθως επιτόπου, σε εστιατόρια και ξενοδοχεία που απορροφούν σχεδόν το σύνολο της παραγωγής.

Η σύνδεση των γεωλογικών φαινομένων που οδήγησαν στο σχηματισμό του υψιπέδου του Poirino με την ταυτόχρονη εμφάνιση ειδών ψαριών επιτρέπουν να θεωρηθεί η Tinca tinca είδος αυτόχθονο που είχε ήδη εξαπλωθεί ή άρχισε να εξαπλώνεται κατά την μέση-κατώτερη Πλειστόκαινο περίοδο της Νεοζωικής εποχής. Η παρουσία της Tinca gobba dorata στο Pianalto di Poirino, ως εκτρεφόμενου ψαριού σημαντικής διατροφικής και οικονομικής αξίας, αποδεικνύεται με έγγραφα που ανάγονται στον 13ο αιώνα· μάλιστα ένας από τους πολυάριθμους φόρους που επιβάλλονταν στον αγροτικό πληθυσμό του Ceresole d'Alba αφορούσε την παράδοση διάφορων ποσοτήτων γληνιού. Σε σχετικά πρόσφατες περιόδους αναφέρονται συγκεκριμένα στοιχεία: για παράδειγμα, στη συλλογή «Studi geografici su Torino e il Piemonte »-aa. Vv ed. Ciappichelli 1954 (Γεωγραφικές μελέτες για το Τορίνο και το Πιεμόντε) — ένας από τους συγγραφείς, ο Natale Veronesi, αφιερώνει στην εκτροφή της Tinca τον τόμο: «Le peschiere del Pianalto di Poirino e la loro utilizzazione ittica». Μεταξύ των διάφορων αξιοπερίεργων που διηγείται, ο Veronesi αναφέρεται σε επαγγελματίες αλιείς οι οποίοι διαχειρίζονταν επίσης εγκαταστάσεις ιχθυοκαλλιέργειας άλλων, με συμβόλαια επίμορτης αγροληψίας και μίσθωσης. Δεδομένου ότι στο Altopiano δεν υπάρχουν μεγάλοι ποταμοί για την παραγωγή ιχθύων, αυτή η επαγγελματική δραστηριότητα ήταν αιτιολογημένη μόνο για την απόκτηση εισιδήματος από τα γλήνια. Εξάλλου, από τα αρχεία «Consegne del sale »(παραδόσεις αλατιού) του Poirino προκύπτει ότι, ήδη το 1775, υπήρχαν πέντε οικογένειες αλιέων, οι οποίες προφανώς αποκτούσαν τα εισοδήματά τους από την εκτροφή και την πώληση γληνιού. Η επαγγελματική αλιεία, κατά την έννοια της εκτροφής γληνιών, συνεχίστηκε επί αιώνες και μόνο πρόσφατα, στην αρχή της δεκαετίας του '80, έπαυσε να αποτελεί δραστηριότητα πλήρους απασχόλησης, παραμένοντας συμπληρωματική της γεωργικής. Για να εξασφαλιστεί η ιχνηλασιμότητα του προϊόντος, ο οργανισμός ελέγχου τηρεί κατάλογο των παραγωγών, των ιχθυοστασίων και των συσκευαστών.

4.7. Οργανισμός ελέγχου:

Όνομα: CERTIQUALITY Διεύθυνση: via Gaetano Giardino, 4 I-20123 Milano Τηλ.: (39) 02 80 69 171 Φαξ: (39) 02 86 46 52 95 E-mail: certiquality@certiquality.it

4.8. Επισήμανση: Το προϊόν θα διατεθεί στο εμπόριο σε δοχεία και μικρούς σάκους μιας χρήσης τα οποία θα φέρουν:

την ένδειξη: «Tinca Gobba Dorata del Pianalto di Poirino»,

το σχέδιο του θηλυκού γληνιού με το κεφάλι στραμμένο αριστερά,

την ένδειξη: «Denominazione d'Origine Protetta — D.O.P.».

Η επισήμανση προβλέπει επίσης τη διακριτική ένδειξη του παραγωγού ή/και της επιχείρησης παραγωγής του προϊόντος, σε διαστάσεις οι οποίες δεν μπορούν να υπερβαίνουν το ήμισυ των διαστάσεων των προαναφερόμενων ενδείξεων. Οι ετικέτες θα φέρουν τον γραφικό λογότυπο και την ένδειξη της οποίας τα χαρακτηριστικά περιγράφονται λεπτομερώς στις προδιαγραφές.

Τα προϊόντα τα οποία παρασκευάζονται χρησιμοποιώντας το προϊόν που φέρει την ΠΟΠ, ακόμη και μετά από επεξεργασία και μεταποίηση, μπορούν να κυκλοφορήσουν στο εμπόριο σε συσκευασίες που φέρουν αναφορά στην εν λόγω ονομασία, χωρίς τον κοινοτικό λογότυπο, εφόσον:

το προϊόν προστατευόμενης ονομασίας, πιστοποιημένο ως τέτοιο, είναι το μοναδικό συστατικό της εμπορικής κατηγορίας στην οποία ανήκει,

οι χρήστες του προϊόντος προστατευόμενης ονομασίας έχουν λάβει άδεια χρήσης από τους κατόχους του δικαιώματος πνευματικής ιδιοκτησίας, που κατοχυρώνεται με την καταχώριση της ΠΟΠ, οι οποίοι έχουν συστήσει κοινοπραξία επιφορτισμένη από το Υπουργείο Γεωργικής Πολιτικής (Ministero delle Politiche Agricole) με την προστασία του προϊόντος. Η εν λόγω κοινοπραξία πρέπει να μεριμνά επιπλέον για την καταχώριση των χρηστών σε ειδικό μητρώο και για την ορθή χρήση της προστατευόμενης ονομασίας. Εάν η κοινοπραξία αυτή δεν έχει συσταθεί, τα ως άνω καθήκοντα ασκεί το προαναφερόμενο υπουργείο με την ιδιότητα της εθνικής αρχής που είναι επιφορτισμένη με την εφαρμογή του κανονισμού (ΕΚ) αριθ. 510/2006.

(1) ΕΕ L 93 της 31.3.2006, σ. 12.